Id-Deċiżjoni tal-Kummissjoni
tat-23 ta’ Diċembru 2003
li temenda d-Deċiżjoni 97/296/KE li tħejji lista ta’ pajjiżi terzi li minnhom l-importazzjonijiet ta’ prodotti mis-sajd huma awtorizzati għall-konsum mill-bniedem fir-rigward tal-Guyana, il-Kenya, is-Serbia u l-Montenegro u l-Eġittu
(notifikata taħt dokument numru K(2003) 5007)
(Test b’relevanza għaż-ŻEE)
(2004/36/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 95/408/KE tat-22 ta’ Ġunju 1995 dwar il-kondizzjonijiet għat-tħejjija, għal perjodu provviżorju, listi provviżorji ta’ stabbilimenti ta’ pajjiżi terzi li minnhom l-Istati Membri huma awtorizzati li jimportaw ċerti prodotti ta’ oriġini mill-annimal, prodotti mis-sajd jew molluski bivalvi ħajjin [1], u b’mod partikolari l-Artikolu 2(2) u (3) tagħha,
Billi:
(1) Id-Deċiżjoni tal-Kummissjoni 97/296/KE tat-22 ta’ April 1997 li tħejji lista ta’ pajjiżi terzi li minnhom l-importazzjoni ta’ prodotti mis-sajd hija awtorizzata għall-konsum mill-bniedem [2] telenka l-pajjiżi u t-territorji li minnhom l-importazzjonijiet ta’ prodotti mis-sajd għall-konsum mill-bniedem huma awtorizzati. It-Taqsima I ta’ l-Anness li jinsab ma’ dik id-Deċiżjoni telenka l-pajjiżi u t-territorji koperti b’Deċiżjoni speċifika taħt id-Direttiva tal-Kunsill 91/493/KEE tat-22 ta’ Lulju 1991 li tniżżel il-kondizzjonijiet tas-saħħa għall-produzzjoni u t-tqegħid fis-suq ta’ prodotti mis-sajd [3], u t-taqsima II ta’ dak l-Anness telenka l-pajjiżi u t-territorji li jikkonformaw mal-kondizzjonijiet stipulati fl-Artikolu 2(2) tad-Deċiżjoni 95/408/KE.
(2) Id-Deċiżjonijiet tal-Kummissjoni 2004/40/KE [4], 2004/39/KE [5], 2004/37/KE [6] u 2004/38/KE [7] iffissaw kondizzjonijiet speċifiċi ta’ importazzjoni għal prodotti mis-sajd li joriġinaw fil-Guyana, l-Kenya, is-Serbia u l-Montenegro u l-Eġittu, rispettivament. Dawn il-pajjiżi għandhom għalhekk jiżdiedu mal-lista fit-taqsima I ta’ l-Anness li jinsab mad-Deċiżjoni 97/296/KE.
(3) Id-Deċiżjoni 97/296/KE għandha għalhekk tiġi hekk emendata.
(4) Din id-Deċiżjoni għandu jkollha effett mill-istess data tad-Deċiżjonijiet 2004/40/KE u 2004/38/KE fir-rigward ta’ l-importazzjoni ta’ prodotti mis-sajd mill-Guyana u l-Eġittu.
(5) Fir-rigward ta’ l-importazzjoni ta’ prodotti mis-sajd mill-Kenya u s-Serbia u l-Montenegro din id-Deċiżjoni għandu jkollha effett mill-istess data tad-Deċiżjonijiet 2004/39/KE u 2004/37/KE.
(6) Il-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness li jinsab mad-Deċiżjoni 97/296/KE huwa sostitwit bl-Anness li jinsab ma’ din id-Deċiżjoni.
Artikolu 2
Din id-Deċiżjoni għandha tgħodd mit-28 ta’ Frar 2004, fir-rigward ta’ l-importazzjonijiet ta’ prodotti mis-sajd mill-Kenya u s-Serbia u l-Montenegro.
Din id-Deċiżjoni għandha tgħodd mis-17 ta’ Jannar 2004, fir-rigward ta’ l-importazzjoni ta’ prodotti mis-sajd mill-Guyana u l-Eġittu.
Artikolu 3
Din id-Deċiżjoni hija ndirizzata lill-Istati Membri.
Magħmula fi Brussel, fit-23 ta’ Diċembru 2003.